Thomas Gravesen havde planer om at slutte karrieren i Vejle, men det satte knæproblemer en stopper for.

Thomas Gravesen stoppede i 2009 karrieren efter ophold i store klubber som blandt andre Everton, Real Madrid og Celtic. Det hele sluttede reelt i 2008, men midtbanespilleren gik og summede over fremtiden i et halvt år efter bruddet med Celtic.

Ifølge daværende sportschef i Vejle, Hans Lauge, snakkede klubben og Gravesen i den periode sammen. Begge parter ville gerne genoptage samarbejdet, men i sidste ende måtte Gravesen sige nej til barndomsklubben.

- Det faldt på, at Thomas på det tidspunkt havde knæproblemer. Det var noget, han selv bragte på banen. Vi var meget forhippede på at få ham, fordi vi havde brug for en type som Thomas og han kunne have bidraget rigtig meget, siger Lauge til BT.

- Snakkene var seriøse, men det var Thomas selv, der trak sig fra det.

Thomas Gravesen fik sin fodboldopdragelse i Vejle, som han i 1997 forlod til fordel for Hamburger SV.